
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind acordarea unui sprijin financiar aşezămintelor monahale româneşti de la Muntele Athos, Ierusalim şi Ierihon cu care comisia noastră a fost sesizată în fond cu adresa Biroului Permanent nr. PL.X 850 din 13 noiembrie 2006.
	PREŞEDINTE,

Mihai Nicolae Tănăsescu

RAPORT

asupra proiectului de Lege privind acordarea unui sprijin
financiar aşezămintelor monahale româneşti de la

Muntele Athos, Ierusalim şi Ierihon
Cu adresa nr. PL.X 850 din 13 noiembrie 2006, Biroul Permanent conform art.95 din Regulamentul Camerei Deputaţilor, republicat, a sesizat pentru examinare şi avizare în fond, Comisia pentru buget, finanţe şi bănci cu proiectul de Lege privind acordarea unui sprijin financiar aşezămintelor româneşti de la Muntele Athos, Ierusalim şi Ierihon.
La întocmirea raportului s-a avut în vedere avizul Consiliului Legislativ, precum şi punctul de vedere al Guvernului.
Prezentul proiect de Lege are ca obiect de reglementare  alocarea, în fiecare an, de la bugetul de stat echivalentul în lei al sumei de 200.000 de euro aşezămintelor monahale româneşti de la Muntele Athos, Ierusalim şi Ierihon.
Suma alocată va fi prevăzută în bugetul Ministerului Culturii şi Cultelor şi transferată de aceasta, în calitate de ordonator principal de credite, Patriarhiei Române, prin Secretariatul de stat pentru culte.

Proiectul de Lege face parte din categoria legilor ordinare, potrivit art. 73 din Constituţia României, republicată.
La lucrările comisiei au participat  22  deputaţi, din totalul de 28 membri ai comisiei.

Raportul comisiei a fost adoptat cu majoritate de voturi. 
Proiectul de Lege a fost adoptat de Senat în şedinţa din data de 8 noiembrie 2006.

Proiectul de lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, este de competenţa decizională  a Camerei Deputaţilor.
In urma dezbaterii proiectului de Lege privind acordarea unui sprijin financiar aşezămintelor monahale româneşti de la Muntele Athos, Ierusalim şi Ierihon, în şedinţa din data de 22 noiembrie 2006, comisia propune respingerea din următoarele considerente: 

În prezent există reglementări privind susţinerea cultelor religioase recunoscute de lege: Legea nr. 142/1999 privind sprijinul statului pentru salarizarea clerului, precum şi Ordonanţa Guvernului nr. 82/2001 privind stabilirea unor forme de sprijin financiar pentru unităţilor de cult aparţinând cultelor religioase recunoscute din România . 

În baza Ordonanţei Guvernului nr. 82/2001, Ministerul Culturii şi Cultelor alocă anual subvenţii financiare pentru comunităţile ortodoxe externe.

Prin legea bugetară este prevăzută anual o sumă în bugetul Departamentului pentru Românii de Pretutindeni pentru sprijinirea activităţii românilor de pretutindeni şi a organizaţiilor reprezentative ale acestora. 
Prin adoptarea acestei propuneri legislative ar fi discriminate alte comunităţi ortodoxe de pese hotare.

Iniţiatorii nu au prevăzut mijloacele necesare pentru acoperirea creşterii cheltuielilor.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Expert:
Ene Giorgiana

